(1)जिग्गिआसा :जिग्गिआसा दा अर्थ ऐ जानने दी इच्छिआ। जानने दी इच्छिआ मनुक्ख जाति दा शंगार ऐ। इस्सै ने मनुक्खै गी बाकी जीव सरिश्टि कोला निखेड़िऐ उत्तम सरिश्टी साबत कीते दा ऐ। उयां ते जिग्गिआसा सारें च गै थोड़ी-मती मजूद हुंदी ऐ, पर निक्के ञ्याने दे सुभा च एह्दी मात्तरां कुदरता नै ब्हौत जादे भरी दी ऐ। एह्दा ए कारण ऐ जे उन्न संसारै दा ओ ग्यान हासल करना हुंदा ऐ जेदी नीआं पर ओह्दा जोबन म्हैल अग्गें चलिऐ उस्सरदा ऐ। मनुक्ख भाएं कूड बुड्डा बी की नेईं होई जा ते ओह्दिआं जेस्मानी ताक्तां बी की नेईं जवाब देई जारदिआं होन, ओह्दी ए इच्छिआ कदें बी ढिल्ली नेईं पौंदी जे ओ अनदिक्खी चीज दिक्खै, अनसुनी गल्ल सुनै, जेदे कन्ने ओह्दे ग्यानै दे भण्डारै दा बाद्धा होऐ। केईं समर्थबान लोक अनदिक्खे देस्सें च जाइऐ ते अनदिक्खिआं नमिआं परानिआं चीजां दिक्खि सुनिऐ अपनी जिग्गिआसा गी पूरने दा जतन करदे न।